潘道士
作者：劉敞
朝代：宋

paragraphs: 上清宫中老道士，曾從先皇去封祀。
山頭侯夜窺火輪，汾上掊鈎出金耳。
雲成龍虎當翠華，豐隆前導清泥沙。
萬靈扶駕百神護，雜沓仙侶堆雲霞。
黄衣羽客十有餘，多能引說軒轅初。
漢廷儒士議迂闊，天子自用申公書。
金繩玉策埋石壤，神光夜見連空虚。
天心報貺宸意喜，白茅玉印旌其徒。
帷宫賜席接虎幄，待之如賓盡誠慤。
中書秘術使之觀，神動精搖易飛躍。
鼎湖龍去何超越，日月茫茫自奄忽。
龍髯墮地秋草生，人世霜華滿頭髪。